ખાસ તો નિર્દોષ ડિવોર્સીઓને પાછા પરણાવવાની સેવાના એક્ષપર્ટ. દેશીને દેશી સાથે જ પરણાવે એવું કાંઈ નહિ. પોર્ટુરિકન, મેક્ષિકન, જમૈકન કે ફિલિપીયન સાથે પણ ચોખઠાં ગોઠવી આપે. ઈમિગ્રેશન, મેરેજ, અને ડિવોર્સના પેપર્સની માથાકૂટ ફરજીયાત રીતે કનક અંકલને જ જખ્ખ મારીને કરવી પડે. કહ્યાગરા કંથ અને આજ્ઞાંતિક પેલેસ એમ્પ્લોયીનો રોલ ભજવતા અંકલને એની સિત્તેર વર્ષની ઉમ્મરે કોઈકવાર આન્ટી સાથે ડિવોર્સનો ફની વિચાર આવી જતો પણ હિમ્મતનો અભાવ કે પછી ચાળીસ વર્ષનો લગ્ન જીવનનો લવ, તેમ કરતાં રોકતો. બસ ટેવાઈ ગયા હતા. માત્ર શાંતિનો સાક્ષાતકાર એમને સ્વામિનારાયણ મંદિરની ધાર્મિક સભા અને ભોજનમાં જ થતો. બાકી એઓ ને એ સંપ્રદાય સાથે કશી જ લેવાદેવા નહિ હતી. કાર હોય કે જીવન; અંકલ ભલે ડ્રાઈવ કરતાં; પણ બધી સુચના તો બાજુમાંથી આન્ટી જ આપતા. આન્ટી જીપીએસને પણ ચક્ક્રાવે ચઢાવતા.